
A korai cochlearis implantáció multidiszciplináris megközelítése - aneszteziológiai kihívások

Kulcsszavak: cochlearis implantácio, gyermek anesztézia, aneszteziológiai szövődmények
Bevezetés: Gyermekkori siketség esetén a cochlearis implantáció ideális időpontját általánosan 1-3 éves korra datáljuk. Szakirodalmi adatok alapján a még korábbi, úgynevezett korai cochlearis implantáció (6-18 hónapos kor) esetén még kedvezőbb a beszédfejlődés menete. Mindazonáltal az ilyen korban elvégzett műtéti beavatkozás nemcsak sebészi, hanem aneszteziológiai szempontból is kihívás, mely részben a gyermekek életkorából, részben pedig abból adódik, hogy egyes eseteknél akár komplex fejlődési rendellenesség, vagy perinatalis komplikáció maradványtünete is fennállhat. További nehézséget jelenthet, hogy a gyermekek a diagnózistól a műtétig akár több alkalommal is altatáson esnek át. Ugyanakkor a kifejezetten ezen betegcsoportra fókuszáló, aneszteziológiai szempontokat tárgyaló kutatás világszerte igen csekély.

Módszerek: Retrospektív vizsgálatunkban elemeztük a cochlearis implantáción átesett 1-3 éves korosztály aneszteziológiai kórtörténetét, mint: belgyógyászati alapbetegség/szindróma, altatás típusa és hossza, altatási és intraoperatív szövődmény, emelt szintű posztoperatív ellátási igény.

Eredmények: 2013-2023 között 173 gyermekkori implantáció történt (1-3 éves korosztály), melyből 37 eset 18 hónapos életkor előtt került műtétre. ASA stádiumbeosztás szerint a gyermekek döntő többsége (~95%) ASA 1-2 volt. Komorbiditásként leggyakrabban a koraszülöttség szerepelt (~7%), komplex fejlődési rendellenesség 5 gyermeknél állt fenn. Kétoldali implantációt 65 esetben végeztünk. Ezen esetekben a kétoldali szimultán, együlésben történt implantáció össz altatási ideje (234±62min) szignifikánsan kisebb volt, min a kétülésben végzett bilaterális műtété (357±52min). Leggyakoribb altatási szövődmény a laryngospasmus volt (9 eset), melynek előfordulása nem korrelált a műtétkori életkorral, de gyakrabban észleltük azon betegeknél, ahol az anamnesisben prematuritás szerepelt. 24 órás Intenzív Osztályos megfigyelésre tervezetten 3 esetben volt szükség a fennálló komorbiditások miatt, egy esetben sebészi okból.
Megbeszélés: Véleményünk szerint a cochlearis implantáció esetén – főleg a korai cochlearis implantációnál nemcsak a sebészi, de a megfelelő aneszteziológiai háttér is jelentősen befolyásolja mind a műtét kimenetelét, mint a későbbi eredményeket. Éppen ezért elengedhetetlen, hogy az ilyen beavatkozásokat csakis csecsemők aneszteziológiájában is jártas, nagy esetszámmal dolgozó implantációs teamek végezzék megfelelő gyermek intenzív osztályos háttér mellett.



